* ການປະຕິວັດ ເດືອນຕຸລາ ຣັດເຊຍ ມີຄວາມໝາຍອັນຍິ່ງໃຫຍ່ ໃນປະຫວັດສາດ, ເປັນການໄຂສັງກາດໃໝ່ ໃຫ້ແກ່ມວນມະນຸດ ໃນການຂ້າມຜ່ານ ໄປສູ່ລະບອບໃໝ່, ລະບອບສັງຄົມນິຍົມ, ເຮັດໃຫ້ໂລກ ເຊິ່ງປົກຄຸມດ້ວຍລະບອບ ນາຍທຶນ ຖືກແຕກອອກ ເປັນປ່ຽງກາຍເປັນລະບົບ ສັງຄົມນິຍົມ ໃນຂອບເຂດທົ່ວໂລກ. ໂລກໄດ້ມີສອງລະບອບ ສັງຄົມທີ່ຕໍ່ສູ້ກັນ, ທັງແຂງຂັນ ແລະ ຮ່ວມມືກັນ.
ການປະຕິວັດເດືອນຕຸລາ ສຳເລັດຜົນໄດ້ເກີດມີລັດ ຂອງຊົນຊັ້ນກຳມະກອນ ແລະ ຊາວນາ ເປັນຄັ້ງທຳອິດໃນໂລກ, ແມ່ນລັດຂອງປະຊາຊົນ, ໂດຍປະຊາຊົນ ແລະ ເພື່ອປະຊາຊົນຢ່າງແທ້ຈິງ. ລະບອບຄົນກົດ ຂີ່ຂູດຮີດຄົນ ໄດ້ຖືກລຶບລ້າງຢ່າງ ເປັນທາງການ, ປະຊາຊົນທຸກຊົນຊັ້ນ ໄດ້ມີສິດເສລີພາບ ປະຊາທິປະໄຕ ຢ່າງເຕັມປ່ຽມ, ປະຊາຊົນໄດ້ມີ ສ່ວນຮ່ວມເປັນເຈົ້າ ການໃນການສ້າງສາ ພັດທະນາປະເທດ ຊາດຂອງຕົນ. ການປະຕິວັດເດືອນຕຸລາ ໄດ້ຮັບໄຊຊະນະ ແມ່ນໄຊຊະນະ ຂອງ ລັດທິ ມາກ-ເລນິນ ຈາກທິດສະດີ ກາຍເປັນພຶດຕິກຳຕົວຈິງ, ພັກກອມມູນິດ ໄດ້ກາຍເປັນພັກ ກຳອຳນາດນຳພາ ທົ່ວປະເທດຄັ້ງທຳອິດ. ພັກໄດ້ກາຍເປັນ ແກນນຳໝົດ ລະບົບການເມືອງ ຂອງລະບອບສັງຄົມນິຍົມ, ເປັນຫລັກແຫລ່ງ ໃນການຮັດ ແໜ້ນ ຄວາມສາມັກຄີ ເປັນປຶກແຜ່ນພາຍໃນ, ສຶກສາອົບຮົມ ແລະ ປຸກລະດົມຕໍ່ສູ້ປົກປັກຮັກສາ ແລະ ສ້າງສາປະເທດຊາດ. ພາຍໃຕ້ການນຳພາ ຂອງພັກກອມມູນິດ ໂຊວຽດ ເປັນວລາ 70 ກວ່າປີ, ສະ ຫະພາບໂຊວຽດ ໄດ້ມີການຟື້ນຟູ ແລະ ພັດທະນາຢ່າງ ແຂງແຮງເປັນຕົ້ນ ພື້ນຖານໂຄງລ່າງຖະໜົນ, ຂົວ, ລົດໄຟ, ທ່າກຳປັ່ນ, ເດີ່ນບິນໄດ້ຂະຫຍາຍຕົວ ຢ່າງໜັກແໜ້ນ; ຕົວເມືອງ, ໂຮງຈັກໂຮງງານໃໝ່ ໄດ້ພັດທະນາຂຶ້ນ; ວິທະຍາສາດ ເຕັກໂນໂລຊີກ້າວໜ້າໄວ, ໂຊວຽດ ເປັນຜູ້ສົ່ງຄົນຂຶ້ນ ອະວະກາດ ຜູ້ທຳອິດໃນໂລກ ແລະ ມີເຫງົ້າພະລັງປ້ອງກັນຊາດ ອັນເຂັ້ມແຂງ.
ຈາກການປະຕິວັດ ເດືອນຕຸລາ ຣັດເຊຍ, ໂຊວຽດ ໄດ້ປະກາດດຳລັດ ກ່ຽວກັບສັນຕິພາບທຳອິດ, ຈາກນັ້ນ ໂຊວຽດ ໄດ້ຕັ້ງໜ້າອຸທິດຕົນ ປະກອບສ່ວນເຂົ້າ ໃນການປົກປັກຮັກສາ ສັນຕິພາບໂລກ, ປະກອບສ່ວນເຮັດໃຫ້ ສົງຄາມໂລກຄັ້ງທີ 1 ສິ້ນສຸດລົງ. ສະໄໝສົງຄາມໂລກ ຄັ້ງທີ 2, ສະຫະພາບໂຊວຽດ ບໍ່ພຽງແຕ່ດຳເນີນ ສົງຄາມປ້ອງກັນປິຕິພູມ ທີ່ຍິ່ງໃຫຍ່ເທົ່ານັ້ນ, ແຕ່ຍັງເຮັດພັນທະຊ່ວຍ ປົດປ່ອຍບັນດາປະ ຊາຊາດຢູ່ເອີຣົບ ແລະ ອາຊີອອກ ຈາກແອກຟາດຊິດ ແລະ ລັດທິຂຸນເສິກ. ປະຊາຊົນໂຊວຽດ 20 ລ້ານຄົນ ໄດ້ເສຍສະຫລະ ເພື່ອກອບກູ້ ເອົາມວນມະນຸດ ອອກຈາກແປວໄຟ ແຫ່ງສົງຄາມ, ເຮັດໃຫ້ສົງຄາມໂລກ ຄັ້ງທີ 2 ຢຸດຕິລົງ, ສັນຕິພາບໄດ້ກັບຄືນມາ ສູ່ມວນມະນຸດ.
ພາຍຫລັງສົງຄາມໂລກ ຄັ້ງທີ 2 ຢຸດຕິລົງ, ຂະບວນການຕໍ່ສູ້ປົດ ປ່ອຍຊາດ ໄດ້ຟົດຟື້ນຂຶ້ນທົ່ວໂລກ, ຫລາຍປະເທດ. ພາຍຫລັງໄດ້ຮັບ ການປົດປ່ອຍແລ້ວ ກໍໄດ້ກ້າວເດີນໄປຕາມ ເສັ້ນທາງສັງຄົມນິຍົມ ອັນໄດ້ເຮັດໃຫ້ ສັງຄົມນິຍົມກາຍເປັນ ລະ ບົບໜຶ່ງ ແຕ່ເອີຣົບຮອດອາຊີ ແລະ ອາເມລິກາລາຕິນ. ສະຫະພາບ ໂຊວຽດ ໄດ້ໃຫ້ການສະໜັບສະໜູນ ຢ່າງໃຫຍ່ຫລວງ ຕໍ່ຂະບວນການ ກອມມູນິດ, ກຳມະກອນ ແລະ ຂະບວນການຕໍ່ສູ້ ເພື່ອສັນຕິພາບ, ເພື່ອເອກະລາດແຫ່ງຊາດ, ເພື່ອປະຊາ ທິປະໄຕ ແລະ ຄວາມກ້າວໜ້າ ທາງສັງຄົມໃນທົ່ວໂລກ. ສະນັ້ນ, ເປັນເວລາກວ່າ ເຄິ່ງສະຕະວັດ, ສັງຄົມນິຍົມ ແລະ ສະຫະພາບ ໂຊວຽດ ໄດ້ກາຍເປັນກຳແພງ ເພັດແຫ່ງສັນ ຕິພາບໂລກ.
ເນື້ອໃນ: ຂປລ